Kumanovas
Kumanovas (maked. Куманово) – miestas šiaurės Makedonijoje, į šiaurės rytus nuo sostinės Skopjės, prie geležinkelio iš Nišo (Serbija) į Skopję. Metalų apdirbimo, maisto (tabako), statybinių medžiagų, avalynės pramonė. Amatai. Tabako auginimo regiono prekybos centras. Apylinkėse yra asbesto telkinių. Apie 13 km į rytus nuo miesto yra Staro Nagoricanės vienuolynas, kurį 1318 m. pastatė karalius Milutinas. Vienuolyne gausu freskų. Taip pat netoliese yra Matejičiaus (Matejic) vienuolynas, karštų mineralinių vandenų kurortas (Kumanovska Bania).